Γάιος Κορνήλιος (τριβούνος το 67 π.Χ.)

Ο Γάιος Κορνήλιος, λατινικά: Gaius Cornelius ήταν πολιτικός κατά τη διάρκεια της ύστερης Ρωμαϊκής Δημοκρατίας. Είναι πιο διάσημος για το ότι υπηρέτησε ως τριβούνος των πληβείων το 67 π.Χ.

 Σταδιοδρομία 
Ο Γ. Κορνήλιος εξελέγη ταμίας (quaestor) για το 70 π.Χ. και υπηρέτησε υπό τον ύπατο Γν. Πομπήιο Μάγνο. Μαζί με τον σύμμαχο του Πομπήιου Aύλο Γαβίνιο, ο Κορνήλιος εξελέγη αργότερα τριβούνος για το έτος 67 π.Χ.

Στην αρχή της τριβουνίας του, έφερε αρκετούς αμφιλεγόμενους νόμους ενώπιον του Ρωμαϊκού Λαού (populus Romanus). Σύμφωνα με τον Ασκόνιο Πεδιανό, ο Κορνήλιος είχε προσπαθήσει να πείσει τη Σύγκλητο να απαγορεύσει στους συγκλητικούς να δανείζουν χρήματα σε ξένους απεσταλμένους με υψηλά επιτόκια. Όταν η Σύγκλητος αρνήθηκε, ο Κορνήλιος πρότεινε ένα νομοσχέδιο που επανέφερε την αρχαία αρχή, ότι κανένας (συμπεριλαμβανομένου ενός συγκλητικού) δεν εξαιρούνταν από τους νόμους, εκτός εάν ο λαός (populus) τους είχε χορηγήσει ειδική απαλλαγή. Η Σύγκλητος έπεισε έναν τριβούνο, τον Πόπλιο Σερουίλιο Γλόβουλο, να ασκήσει βέτο σε αυτόν τον νόμο. Ωστόσο, ο Κορνήλιος αγνόησε το βέτο του Σερουίλιου και συνέχισε τις διαδικασίες, με αποτέλεσμα να παρέμβει ο ύπατος Γάιος Καλπούρνιος Πίσων. Αλλά όταν οι υποστηρικτές του Κορνήλιου επιτέθηκαν στον Πίσωνα και έσπασαν τις φάσκεις του, ο Κορνήλιος πανικοβλήθηκε και απέσυρε το νομοσχέδιο, αντικαθιστώντας το με μία πιο επιεική εκδοχή. 

Ο Δίων ο Κάσσιος λέει μία διαφορετική εκδοχή των γεγονότων. Σύμφωνα με τον Δίωνα, ο Κορνήλιος παρουσίασε έναν νόμο για την αύξηση των ποινών για εκλογική δωροδοκία. Αφού η Σύγκλητος αντιτάχθηκε σε αυτό, ο Κορνήλιος πρότεινε έναν άλλο νόμο, που αποφαινόταν ότι κανένας συγκλητικός δεν μπορούσε να σφετεριστεί τα δικαιώματα ή τις αποφάσεις του Ρωμαϊκού λαού (populus Romanus). Ο ύπατος Πίσων προσπάθησε να παρέμβει, αλλά οι φάσκεις του συντρίφθηκαν, με αποτέλεσμα ο Κορνήλιος να αποσύρει το νομοσχέδιο, και να το αντικαταστήσει με μία εκδοχή, που επέτρεπε στη Σύγκλητο να προβεί σε προκαταρκτική ψηφοφορία γι' αυτά τα θέματα. 

Σύμφωνα με τον Ασκόνιο και τον Δίωνα, ο Κορνήλιος ψήφισε επίσης έναν άλλο νόμο σχετικά με τα πραιτωριανά διατάγματα. Στην αρχή κάθε έτους, ήταν σύνηθες για τους πραίτορες να εκδίδουν ένα διάταγμα, που περιγράφει πώς σκόπευαν να απονείμουν δικαιοσύνη κατά τη διάρκεια αυτού του έτους. Ωστόσο δεδομένου ότι πολλοί πραίτορες αγνοούσαν τα δικά τους διατάγματα, και αποφάσιζαν τις υποθέσεις με ασυνέπεια, ο Κορνήλιος ψήφισε νόμο, που τους ανάγκαζε να υπακούουν στους όρους των αρχικών τους διαταγμάτων.

 Διώξεις 
Επειδή είχε αγνοήσει το βέτο ενός τριβούνου και είχε υποκινήσει τη βία εναντίον ενός υπάτου, ο Κορνήλιος διώχθηκε δύο φορές τα επόμενα χρόνια. Το 66 π.Χ. δύο αδέλφια, ο Πόπλιος και ο Γάιος Κομίνιος, τον κατήγγειλαν υπό τη Lex Cornelia de maiestate. Ωστόσο, την ημέρα της δίκης, ο προεδρεύων πραίτωρ δεν έφθασε, αφήνοντας τους υποστηρικτές του Κορνήλιου ελεύθερους να εκφοβίσουν και να απειλήσουν τους αδελφούς Κομίνιους. Την επόμενη ημέρα εμφανίστηκε ο πραίτωρ, αλλά οι Κομίνιοι έμειναν μακριά από φόβο, με αποτέλεσμα ο πραίτωρ να κηρύξει άκυρη τη δίκη. 

Τον επόμενο χρόνο, 65 π.Χ., ο Κορνήλιος κατηγορήθηκε και πάλι για προδοσία (de maiestate). Αυτή τη φορά, η δίωξη υποστηρίχθηκε από τη μαρτυρία ορισμένων από τους πιο ισχυρούς άνδρες του κράτους, συμπεριλαμβανομένων πρώην υπάτων όπως ο Κ. Ορτένσιος, ο Κ. Λ. Κάτουλος Κ. και ο Κ. Κ. Μέτελλος Πίος. Ωστόσο τον Κορνήλιο υπερασπίστηκε ο διάσημος ρήτορας Μ. Τ. Κικέρων, και αθωώθηκε επιτυχώς. Αν και ο λόγος του Κικέρωνα (pro Cornelio) δεν σώζεται, σημαντικά τμήματα σώζονται από τον Ασκόνιο, ο οποίος έγραψε λεπτομερή σχολιασμό του λόγου. 

 Αναφορές 

Πηγές
 AC Clark, Q. Asconii Pediani Orationum Ciceronis Quinque Enarratio (Οξφόρδη: Clarendon Press, 1907), σελ. 57 επ.
 Miriam Griffin, "The Tribune C. Cornelius" Journal of Roman Studies 63 (1973): 196–213. 
 BA Marshall, A Historical Commentary on Asconius . (Columbia: Univ. of Missouri Press, 1985), 214–80.
 Simon Squires, εκδ. , Asconius: Commentaries on Five Speeches of Cicero (Bolchazy-Carducci Publishers, 1990)

Κατηγορία:Ρωμαίοι πολιτικοί